Les Nits de Patrimoni es consoliden a les Festes de Carcaixent
02 de Octubre de 2017

Carcaixent

L’’Ajuntament de Carcaixent ha decidit incloure una nova edició de “Nits de Patrimoni” dins del programa de les Festes Locals. Es tracta d’una iniciativa cultural per a donar a conéixer la riquesa patrimonial d’alguns edificis de Carcaixent i que ha tingut molt bona acollida en les dos edicions anteriors. Concretament, durant la nit del 10 d’octubre es podran visitar l’Asil de la Mare de Déu dels Desemparats, l’Ermita de Sant Roc, l’Hort de Carreres i la Casa Carreres.

Les visites, organitzades pels departaments de Turisme i de l’Arxiu Municipal, estaran guiades per veïnes i veïns voluntaris amb coneixements en cultura, art, arquitectura, belles arts i història, que explicaran la història i les característiques dels edificis a través d’anècdotes d’una forma amena i propera. Hi haurà dos torns per a cada edifici, 21:00 i 22:30, d’una durada d’uns 45 minuts. Cal inscripció prèvia, ja siga al formulari habilitat en la web m o en persona en Alcaldia indicant un número de telèfon i el nombre de persones (amb un màxim de 4).

Paula Lozano ha volgut agrair la tasca desinteressada dels voluntaris per a col·laborar en la difusió de la cultura carcaixentina i el treball que han realitzat per a preparar una proposta didàctica i atractiva “que, tant en les festes com en la Fira ha agradat molt, i per això hem volgut repetir-la oferint obrint les portes dels nostres edificis emblemàtics per a ampliar el coneixement dels nostres veïns i veïnes del patrimoni que tenen més a prop, ja que ells han de ser-ne els principals ambaixadors”.